Lone Dybkjær (RV), 2010-03-16:
Også Det Radikale Venstre støtter det her forslag, det håber jeg sådan set ikke nogen er i tvivl om.
Hr. Søren Krarup, som vist desværre ikke er her mere, sagde lige til mig, åbenbart så inden han gik, at det er den gamle diskussion – og det kan jo godt bekræfte over for ham – at Det Radikale Venstre vil ødelægge familien, og at Dansk Folkeparti vil bevare familien.
Det er jeg sådan set ikke enig med ham i, men det er jo rigtigt, at det er en gammel diskussion, som jeg også på forskellige leder og kanter har haft i tidligere tider med hr. Søren Krarup.
Første gang var under Børnekommissionens arbejde, så det er virkelig år tilbage, og så var det i diskussionerne om fælles forældremyndighed, hvor man jo var sikker på, hvor man kunne finde sine modstandere.
Det Radikale Venstre har ikke noget som helst ønske om at ødelægge familien.
Vi mener bare ikke, at den klassiske kernefamilie med én mand og én kvinde, som er sammen hele livet, måske er noget, man bare kan bygge hele samfundet på i vor moderne tid.
Og det, der er vores udgangspunkt, er vel egentlig, at livet jo ikke er ideelt, som Venstres ordfører sagde, men meget konkret, og det viser sig altså, at folk lever på forskellig vis.
Der er nogle få, heldige eller uheldige, der kan leve sammen med den samme hele livet igennem, og de må selv vurdere, om det er godt eller skidt.
Vi vil i hvert fald ikke foretage en vurdering, og derfor har vi hele tiden prøvet på at tilpasse lovgivningen, ikke til det ideelle, men til det konkrete, f.eks. i forbindelse med fælles forældremyndighed.
Vi synes ikke, man har ret til et barn, men vi kan godt forstå de ægtefolk, der gerne vil have et barn.
Jeg kan bare ikke se nogen forskel på, om man er en mand og en kvinde, eller man befinder sig et andet sted på skalaen.
Vi synes egentlig ikke, der er nogen, der har ret til at få et barn, og vi synes ikke, at man bare skal favorisere, om man så må sige, et ægtepar, der ikke kan få et barn.
Til det her med, at man søger sin identitet, vil jeg sige, at det jo altså er sådan, at det eneste, man er sikker på i et ægteskab, er moderen, og det syntes jeg ikke rigtig den konservative ordfører forholdt sig til.
Moderen kender man.
Faderen kender man somme tider og somme tider ikke, og det vil sige, at der er en del børn, som kan undre sig over, at de ser ud, som de gør, opfører sig, som de gør, har de gener, som de har, når de kigger på deres forældre.
Så jeg tror, der også er nogle børn inden for de almindelige ægteskaber, der søger deres rødder.
Men i hvert fald ved vi, at donorbørn søger deres rødder, og det synes jeg er helt legitimt.
Det er der jo ikke noget mærkeligt i.
Altså, jeg tror da også, at hvis jeg var i den situation, at jeg ikke kendte mine forældre – det bilder mig ind jeg gjorde – så ville jeg søge mine rødder.
Det er fuldstændig legitimt, og det giver jo ikke anledning til, at det ægtepar, der har haft det her barn, er dårlige forældre.
Tværtimod har de givet det en god opvækst, men derfor kan barnet jo godt have et ønske om at søge sine rødder.
Så må de enkelte forældre jo fortælle barnet, om det er den biologiske far, eller det er en donorfar, eller hvad det nu er, og det er der jo nogle forældre der har været i stand til at fortælle deres børn.
Der er desværre også nogle, der ikke har været i stand til at fortælle det, og hvor det så kommer som et chock.
Men sådan er det.
Vi synes derfor, det er rigtigt, at man giver nogle muligheder for adoption, og som hr. Simon Emil Ammitzbøll meget rigtigt har præciseret, er det jo en vurdering, om man er egnet til at adoptere et barn.
Det er ikke engang sådan, at man har nogen sikkerhed.
Vi synes, det skal være muligt, fordi livet leves på forskellig vis.
Vi synes, det er fuldstændig afgørende, at der ikke sker en diskrimination.
Og vi synes ikke, at den eneste familiemulighed absolut skal være et ægtepar, der lever sammen hele livet.
Udviklingen har vist, at sådan er folk ikke, og derfor synes vi, vi skal give folk muligheder.
Det er lovgivers opgave også at tilpasse sig folks ønsker i nogle sammenhænge.